Source: https://e-justice.europa.eu/content_order_for_payment_procedures-296-de-hu.do?member=1
Timestamp: 2020-01-25 21:16:34
Document Index: 14251388

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

„Fizetési meghagyásos” eljárások - Németország
Igen. A Polgári perrendtartás rendelkezik a fizetési meghagyásos eljárásról (Mahnverfahren) olyan pénzbeli követelések behajtása céljából, amelyek nem feltétlenül vitatottak. A Polgári perrendtartás (Zivilprozessordnung) 688. és azt követő szakaszai rendelkeznek róla.
Ez az eljárás általában egy meghatározott pénzösszeg euróban történő kifizetésével kapcsolatos követelések esetében alkalmazható.
Az alábbi esetekben azonban nem alkalmazható:
a jegybanki alapkamatnál több mint 12 százalékponttal magasabb kamatozású fogyasztói kölcsönből eredő követelések esetében;
még nem teljesített kötelezettségek teljesítésétől függő követelések esetében;
ha a fizetési meghagyást nyilvános értesítéssel kézbesítik, mert az alperes címe ismeretlen.
A követelés értékére vonatkozóan nincs felső határ.
A fizetési meghagyásos eljárás alkalmazása a hitelező számára szabadon választható. A hitelező eldöntheti, hogy fizetési meghagyásos eljárást vagy rendes eljárást kezdeményez-e.
A német fizetési meghagyásos eljárás elvileg akkor is alkalmazható, ha az alperes másik tagállamban vagy harmadik országban él. Meg kell jegyezni azonban, hogy a német Polgári perrendtartás 688. szakaszának (3) bekezdése értelmében, amennyiben a fizetési meghagyást külföldre kellene kézbesíteni, fizetési meghagyásos eljárás csak akkor alkalmazható, ha a határozatok elismeréséről és végrehajtásáról szóló törvény (Anerkennungs- und Vollstreckungsausführungsgesetz) erről rendelkezik. Ez jelenleg az Európai Unió valamennyi tagállamára, valamint Izlandra, Norvégiára és Svájcra vonatkozik.
A fizetési meghagyásos eljárás alkalmazásában kizárólag az a kerületi bíróság (Amtsgericht) illetékes, amely általános joghatósággal rendelkezik a kérelmezőre nézve. Ezt a lakóhely, illetve jogi személyek esetében a bejegyzett székhely határozza meg. Ugyanakkor több német szövetségi tartományban központi bíróságokat hoztak létre a fizetési meghagyásos eljárások lefolytatására (Mahngerichte) (ilyen például Berlinben a weddingi kerületi bíróság). Ez azt jelenti, hogy a fizetési meghagyásos eljárásokban az adott szövetségi tartományon belül több kerületi bíróságra vagy akár egyetlen kerületi bíróságra koncentrálódik az illetékesség. Ilyen esetekben a kérelmező lakóhelye szerint illetékes központi fizetési meghagyásos bíróság rendelkezik általános illetékességgel.
Ha a kérelmezőre nézve egyetlen német bíróság sem rendelkezik általános illetékességgel, akkor a berlini weddingi kerületi bíróság rendelkezik kizárólagos illetékességgel. Ha az alperesre nézve egyetlen német bíróság sem rendelkezik általános illetékességgel, akkor az a kerületi bíróság illetékes, amely a peres eljárásban illetékes lenne, függetlenül attól, hogy illetékes-e annak tárgya alapján (a kerületi bíróságok általában csak 5 000 EUR perértékig illetékesek). Néhány szövetségi tartományban ebben az esetben is létezhetnek fizetési meghagyásos eljárásokat lefolytató központi bíróságok.
Formanyomtatvány használata kötelező. Külön formanyomtatvány létezik az automatikus és a manuális feldolgozású fizetési meghagyásos eljárásra.
A fizetési meghagyásos eljárás a szövetségi tartományok többségében automatikus feldolgozású. Ebben az esetben a kérelmek papíralapú formanyomtatványon vagy elektronikus adatcsere útján nyújthatók be. Több szoftvergyártó kínál az automatikus bírósági fizetési meghagyásos eljárásokban használható, a kérelmek elektronikus benyújtására szolgáló programokat. Néhány kerületi bíróság esetében a kérelmek interneten keresztül is benyújthatók.
Az automatikus és a manuális feldolgozású fizetési meghagyásos eljárásoknál használt papíralapú formanyomtatványok a papírboltokban szerezhetők be.
Nem, nem kötelező az ügyvédi képviselet.
Nem szükséges részletesen leírni a követelés jogalapját. Csak a követelés rövid meghatározására és a követelt összeg feltüntetésére van szükség. Ehhez a fizetési meghagyásos eljárásnál használt formanyomtatvány mezőit kell kitölteni. A főköveteléseket és a mellékköveteléseket külön kell felsorolni.
A benyújtott követelések vonatkozásában nem kell okirati bizonyítékot benyújtani.
A fizetési meghagyás iránti kérelmet elutasítják, ha nincs lehetőség fizetési meghagyásos eljárásra, ha az adott bíróság nem illetékes, vagy ha a fizetési meghagyás iránti kérelem nem felel meg az alaki követelményeknek. A kérelmet akkor is elutasítják, ha fizetési meghagyás csak a követelés egy részét illetően bocsátható ki. A kérelmezőt meg kell hallgatni a kereset elutasítása előtt.
A fizetési meghagyás elrendelése előtt a bíróság nem vizsgálja meg, hogy jogos-e a követelés.
A fizetési meghagyás elutasítása ellen általában nem lehet fellebbezéssel élni. Azonnali ellentmondásra (sofortige Beschwerde) csak akkor van lehetőség, ha a kérelmet kizárólag gépileg olvasható formában küldték el, és azon az alapon utasították el, hogy a bíróság elektronikus feldolgozórendszere nem képes kezelni, azonban ez a rendelkezés a gyakorlatban nem játszik meghatározó szerepet.
Ha a bíróság fizetési meghagyást bocsátott ki, és az kézbesítésre került az alperes részére, akkor az alperesnek 2 hét áll rendelkezésére, hogy ellentmondással éljen. Ellentmondással azonban e határidő lejártát követően is lehet élni, amennyiben a bíróság nem hozott végrehajtási határozatot.
A fizetési meghagyás kézbesítésekor az alperes kap egy formanyomtatványt, amelyen ellentmondással élhet a fizetési meghagyás ellen. A formanyomtatvány használata nem kötelező. Ez azt jelenti, hogy az ellentmondás más formában is benyújtható; az az egyetlen formai követelmény, hogy írásban kell megtenni.
Ha az alperes időben megtámadja a követelést, nem bocsátható ki végrehajtási határozat és nem érvényesíthető a fizetési meghagyás tárgyát képező követelés. Az ügyet azonban nem fogják automatikusan rendes eljárás keretében tárgyalni. A rendes eljárás lefolytatásához kérelmet kell benyújtani, amit a fizetési meghagyásos eljárásban részt vevő felperes vagy alperes egyaránt megtehet. A felperes azonnal benyújthatja a kérelmet, amint tudomást szerez az ellentmondásról, vagy elővigyázatosságból már a fizetési meghagyáshoz is csatolhatja.
A bíróság kérelemre végrehajtási határozatot hoz. A kérelem csak az ellentmondás benyújtására szolgáló határidő lejártát követően nyújtható be, és tartalmaznia kell egy nyilatkozatot arra vonatkozóan, hogy a fizetési meghagyás alapján sor került-e bármilyen kifizetésre, és ha igen, milyen kifizetésekre. Ha a követelést részben már teljesítették, a kérelmezőnek ennek megfelelően csökkentenie kell a követelés összegét.
A végrehajtási határozat ideiglenesen végrehajtható mulasztási ítéletnek felel meg. Ellentmondással a kézbesítést követő 2 héten belül lehet élni.
Utolsó frissítés: 18/06/2019